李駿傑(Jeremy)新歌《唯美本尊》,找來Serrini填詞,早前拍攝MV時,對方更偷偷現身客串演出,令Jeremy驚喜萬分,亦因為這個緣故,Jeremy想到要找Serrini推出合唱版,早前他們拍了特別版MV。
Serrini在上次《唯美本尊》MV客串時,興之所致演住在Jeremy樓下鄰居,其演出成為MV彩蛋。Serrini當日有向Jeremy教路,如何演繹《唯美本尊》這首歌,Jeremy說:「當日Serrini教我點樣去唱呢份詞,同我解釋點解咁寫,要擺乜嘢語氣會好啲,我聽住佢唱,就覺得,呀!佢唱得好好聽啊!唔得,真係要同佢合作,所以拍完MV嗰晚,就即刻WhatsApp花姐(黃慧君),問可唔可以合唱,然後再有同事幫忙,促成呢件事。」近期Serrini旅居外地,鮮有在香港,剛巧另有工作安排要回港一趟,造就Serrini特地抽空錄音兼拍MV,而《唯美本尊》合唱版就此誕生。
合唱版的《唯美本尊》沒有特別轉Key,但Serrini想加點新意,她說:「唔想就咁和音,好似冇乜意思,我加咗好多Melody,同埋好似Answer Back嘅嘢,𠵱家似新作品。」Jeremy表示很喜歡合唱版本,他說:「當日錄音係我錄先,跟住Serrini錄,本來我錄完就可以走,但我唔肯走,要留喺度聽埋先。之前我聽到冇任何混音嘅版本,都已經好好聽,聽到完整版本,係非常鍾意。」Serrini在錄音室聽過Jeremy現場錄音的表現,也大讚他要妖要放鬆,都可以按指導即時做到,十分專業,Serrini更說:「我係幾Surprise Jeremy把聲幾入咪,同埋佢一嚟到就話,食咗嘢OK可以即刻錄。監製驚佢嚟自男團,要跳舞,唱歌會唔會要多啲時間Warm Up,又唔係,一入嚟就Ready,歌詞又唔使睇!」Jerem聞言笑說:「自己歌嘛!如果唱唔到好大鑊。」
在製作《唯美本尊》之始,Jeremy只簡單寫了短短內容,他說:「其實嗰陣我係想話,世界有好多負能量,有好多唔好嘅人與事,喺我哋身邊發生,好多時候我哋冇辦法去改變,最多只能忽視佢,希望用呢首歌教大家點樣忽視呢啲嘢。我冇特登諗擺啲乜嘢形象落呢首歌,但Serrini就為我賦予咗本尊形象。」
Serrini亦解釋她很想將Jeremy提到的負面情緒,變成正能量,她說:「Jeremy寫嘅幾句嘢太簡單,要深入啲,仲要將我成日幻想啲囝囝應該係咩樣,就安喺佢身上。因為我好鍾意《半》嘅MV造型,係諗住嗰個樣嚟寫,而歌名如果用『唯我獨尊』太過硬,然後就諗到『唯美本尊』,因為我哋成日覺得Jeremy好靚,但點樣再Elegant啲?𠵱家佢染金毛就更加係『唯美本尊』嘅樣。」
這個唯美形象的Jeremy,除了在早前《唯美本尊》MV出現外,今次在特別版MV中亦再度現身,因為這個特別版MV,是上回的故事延續,Serrini說:「上次客串我亂噏話自己係住樓下個女人,今次想故事延續,一個著綠色絲絨衫嘅女人,返到屋企換衫,就換咗好Casual嘅T恤質地嘅裙,遇到Jeremy撳門鐘到訪。」
Serrini向來鬼主意多多,性格隨和不拘小節,拍攝特別版MV時,便展現她的獨有風格,但Jeremy卻表現緊張,Serrini大爆:「頭先拍MV時,要Jeremy挨埋嚟,佢好似唔知點算好,勁緊張,好有趣!」Jeremy難為情表示:「係呀,我驚你介意呀!」而Jeremy了解Serrini的「底線」後,也愈演愈放,本尊氣𦦨也慢慢散發出來,與Serrini擦出妖艷火花。